CELEX: 
Language: da
Date: 2018-07-09 00:00:00
Title: KOMMISSIONENS DELEGEREDE FORORDNING (EU) …/… om ændring af bilag III til Europa-Parlamentets og Rådets forordning (EU) nr. 211/2011 om borgerinitiativer

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I henhold til artikel 16 i forordning (EU) nr. 211/2011 kan Kommissionen ved hjælp af delegerede retsakter, jf. artikel 17, og med forbehold af artikel 18 og 19 i forordningen, vedtage ændringer af dennes bilag inden for de grænser, der sættes af forordningens relevante bestemmelser.
            
            
               I henhold til artikel 5, stk. 1, i forordningen må initiativtagerne til borgerinitiativer alene bruge formularer, der er i overensstemmelse med modellerne i bilag III til forordningen med henblik på indsamling af støttetilkendegivelser fra underskrivere. I overensstemmelse med disse formularer skal underskriverne angive forskellige oplysninger afhængigt af, hvilken medlemsstat de kommer fra (bopælsmedlemsstaten eller den medlemsstat, hvor underskriveren er statsborger). 
            
            
               Formularerne indeholder en erklæring om databeskyttelse, hvori underskriverne underrettes om, hvordan deres personoplysninger vil blive behandlet. Dette dokument henviser til direktiv 95/46/EF og kravene i medfør af dette direktiv.
            
            
               Europa-Parlamentets og Rådets forordning (EU) 2016/679 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (herefter den generelle forordning om databeskyttelse) ophæver direktiv 95/46/EF. Forordningen har fundet anvendelse siden den 25. maj 2018.
            
            
               I henhold til artikel 94 i den generelle forordning om databeskyttelse gælder henvisninger til direktiv 95/46/EF som henvisninger til forordning (EU) 2016/679. 
            
            
               Ved artikel 13 i den generelle forordning om databeskyttelse fastlægges oplysningspligten ved indsamling af personoplysninger hos den registrerede.
            
            
               Det er nødvendigt, at Kommissionen vedtager denne retsakt for at ændre erklæringen om databeskyttelse, som indgår i modellerne for formularerne for støttetilkendegivelse, således at disse tilpasses bestemmelserne i den generelle forordning om databeskyttelse. 
            
            
               Ændringerne har til formål at give de registrerede:
            
            
               a) ajourførte henvisninger til den gældende retlige ramme for beskyttelse af personoplysninger
            
            
               b) yderligere oplysninger, som den dataansvarlige skal meddele ved indsamling af personoplysninger hos den registrerede i henhold til artikel 13 i den generelle forordning om databeskyttelse. 
            
            
               Disse oplysninger omfatter en liste over de registreredes rettigheder med hensyn til behandlingen af deres oplysninger, oplysninger om retten til at indgive klage til en tilsynsmyndighed, angivelse af den dataansvarliges (initiativtagernes) kontaktoplysninger og kontaktoplysninger for dennes eventuelle databeskyttelsesrådgiver, kontaktoplysninger for de kompetente nationale myndigheder, som modtager og behandler personoplysningerne, og for de nationale databeskyttelsesmyndigheder. 
            
            
               2.HØRINGER FORUD FOR RETSAKTENS VEDTAGELSE
            
            
               Da Kommissionen har en begrænset skønsbeføjelse med hensyn til de relevante ændringer, har den ikke anset det for nødvendigt at foretage offentlige høringer og konsekvensanalyser eller at offentliggøre udkastet til retsakten med henblik på at få feedback fra interesserede parter. Kommissionen har en forpligtelse til at ændre bilag III for at tilpasse forordningen til de nye retlige rammer for databeskyttelse, især til bestemmelserne i den generelle forordning om databeskyttelse, som ophævede og erstattede direktiv 95/46/EF med virkning fra den 25. maj 2018.
            
            
               Medlemsstaterne er blevet hørt via Kommissionens ekspertgruppe om borgerinitiativet. Deres synspunkter er taget i betragtning i denne delegerede retsakt. Europa-Parlamentets eksperter deltog i det relevante møde i Kommissionens ekspertgruppe og har fået fremlagt fuld information og dokumentation vedrørende mødet i overensstemmelse med de specifikke bestemmelser, der er fastsat i rammeaftalen mellem Europa-Parlamentet og Kommissionen. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved denne retsakt ændres erklæringen om databeskyttelse i bilag III, del A og del B, til forordning (EU) nr. 211/2011. 
            
            
               I retsakten fastsættes det, at de personoplysninger, der i formularen for støttetilkendegivelse afgives til initiativtagerne til det foreslåede initiativ, kun vil blive anvendt til at støtte det pågældende initiativ, og at oplysningerne alene stilles til rådighed for og behandles af de nationale myndigheder med henblik på kontrol og attestering af antallet af gyldige støttetilkendegivelser, som initiativet har modtaget, jf. artikel 8 i forordning (EU) nr. 211/2011. I overensstemmelse med bestemmelserne i kapitel III i den generelle forordning om databeskyttelse fastslås det ligeledes, at de registrerede har ret til indsigt i og berigtigelse og sletning af deres personoplysninger eller begrænsning af disse oplysningers behandling. 
            
         
         
            
               I overensstemmelse med artikel 9 i forordning (EU) nr. 211/2011 indeholder retsakten også bestemmelser om, at støttetilkendegivelser og eventuelle kopier deraf højst vil blive opbevaret af initiativtagerne i en periode på 18 måneder efter registreringsdatoen for forslaget til borgerinitiativ eller i en måned efter indgivelsen af initiativet til Kommissionen, alt efter hvilken dato der kommer først. De kan i tilfælde af administrative eller retlige procedurer opbevares ud over disse frister i højst en uge efter datoen for den pågældende procedures afslutning. Uden at det berører andre administrative klageadgange eller adgang til retsmidler, har enhver registreret ret til at indgive klage til en databeskyttelsesmyndighed, navnlig i den medlemsstat, hvor vedkommende har sit sædvanlige opholdssted eller sit arbejdssted, eller hvor den påståede overtrædelse har fundet sted, hvis den registrerede finder, at behandlingen af personoplysninger vedrørende vedkommende overtræder den generelle forordning om databeskyttelse.
            
            
               Med retsakten fastsættes der også bestemmelser om henvisninger til kontaktoplysninger for de dataansvarlige (initiativtagerne), som kan kontaktes via oplysningerne om de registrerede kontaktpersoner i formularen for støttetilkendegivelser, til de eventuelle kontaktoplysninger for databeskyttelsesrådgiveren, der er tilgængelige på initiativets webadresse i Europa-Kommissionens register, jf. adressen angivet i formularen for støttetilkendegivelse, og til kontaktoplysningerne for den kompetente nationale myndighed, som modtager og behandler personoplysningerne, og kontaktoplysningerne for de nationale databeskyttelsesmyndigheder, som findes på: 
               
                  http://ec.europa.eu/citizens-initiative/public/data-protection
               
               .
            
            
               KOMMISSIONENS DELEGEREDE FORORDNING (EU) …/…
            
            
               af 9.7.2018
            
            
               om ændring af bilag III til Europa-Parlamentets og Rådets forordning (EU) nr. 211/2011 om borgerinitiativer 
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer
                  1
               , særlig artikel 16, og 
            
            
               ud fra følgende betragtninger:
            
            
               (1)I henhold til artikel 5, stk. 1, i forordning (EU) nr. 211/2011 må initiativtagerne til borgerinitiativer alene bruge formularer, der er i overensstemmelse med modellerne i bilag III til forordningen med henblik på indsamling af støttetilkendegivelser fra underskrivere.
            
            
               (2)Formularerne for støttetilkendegivelse indeholder en erklæring om databeskyttelse med oplysninger om, hvordan underskrivernes personoplysninger må behandles, og hvilke rettigheder underskrivere har som registrerede. Erklæringen om databeskyttelse henviser til Europa-Parlamentets og Rådets direktiv 95/46/EF
                  2
               , som er ophævet. 
            
            
               (3)Direktiv 95/46/EF blev ophævet ved forordning (EU) 2016/679
                  3
               . Forordning (EU) 2016/679 har fundet anvendelse siden den 25. maj 2018.
            
            
               (4)Artikel 13 i forordning (EU) 2016/679 indeholder bestemmelser om, hvilke oplysninger den dataansvarlige skal give på det tidspunkt, hvor personoplysningerne indsamles, når der indsamles personoplysninger fra den registrerede. Sådanne oplysninger bør for fremtiden gives i erklæringen om databeskyttelse i modellen for formularerne for støttetilkendegivelse,
            
            
               (5)I henhold til artikel 94 i forordning (EU) 2016/679 gælder henvisninger til det ophævede direktiv 95/46/EF som henvisninger til forordning (EU) 2016/679. Af hensyn til klarhed, retssikkerhed og gennemsigtighed bør henvisningen i erklæringen om databeskyttelse ajourføres. 
            
            
               (6)Bilag III til forordning (EU) nr. 211/2011 bør derfor ændres.
            
            
               (7)Den Europæiske Tilsynsførende for Databeskyttelse er blevet hørt i overensstemmelse med artikel 28, stk. 2, i Europa-Parlamentets og Rådets forordning (EF) nr. 45/2001
                  4
                —
            
            
               VEDTAGET DENNE FORORDNING:
            
            
               Artikel 1
            
            
               I bilag III til forordning (EU) nr. 211/2011 foretages følgende ændringer:
            
            
               (1)Teksten til den erklæring om databeskyttelse, der er anført i modellen for formularen for støttetilkendegivelse i slutningen af del A, affattes således:
            
         
         
            
               "Erklæring om databeskyttelse: I overensstemmelse med den generelle forordning om databeskyttelse vil de personoplysninger, som du afgiver i denne formular, kun blive anvendt til støtte for initiativet, og de vil kun blive stillet til de kompetente myndigheders rådighed med henblik på kontrol og attestering. Du har ret til at anmode initiativtagerne til dette initiativ om indsigt i og berigtigelse og sletning af dine personoplysninger eller om begrænsning af oplysningernes behandling. 
            
            
               Dine personoplysninger vil højst blive opbevaret af initiativtagerne i en periode på 18 måneder efter registreringsdatoen for forslaget til borgerinitiativ eller i en måned efter indgivelsen af initiativet til Kommissionen, alt efter hvilken dato der kommer først. De kan i tilfælde af administrative eller retlige procedurer opbevares ud over disse frister i højst en uge efter datoen for disse procedurers afslutning.
            
            
               Uden at det berører andre administrative klageadgange eller adgang til retsmidler, har du til enhver tid ret til at indgive klage til en databeskyttelsesmyndighed, navnlig i den medlemsstat, hvor du har dit sædvanlige opholdssted eller arbejdssted, eller hvor den påståede overtrædelse har fundet sted, hvis du finder, at dine oplysninger behandles ulovligt.
            
            
               Initiativtagerne til borgerinitiativet er de dataansvarlige i den betydning, der er fastlagt i den generelle forordning om databeskyttelse, og kan kontaktes ved hjælp af oplysningerne i denne formular. 
            
            
               De eventuelle kontaktoplysninger for databeskyttelsesrådgiveren er tilgængelige på dette initiativs webadresse i Europa-Kommissionens register; adressen er angivet i denne formular.
            
            
               Kontaktoplysningerne for den nationale myndighed, som modtager og behandler dine personoplysninger, og kontaktoplysninger for de nationale databeskyttelsesmyndigheder findes på: 
               
                  http://ec.europa.eu/citizens-initiative/public/data-protection
               
               ."
            
            
               (2)Teksten til den erklæring om databeskyttelse, der er anført i modellen for formularen for støttetilkendegivelse i slutningen af del B, affattes således:
            
            
               "Erklæring om databeskyttelse: I overensstemmelse med den generelle forordning om databeskyttelse vil de personoplysninger, som du afgiver i denne formular, kun blive anvendt til støtte for initiativet, og de vil kun blive stillet til de kompetente myndigheders rådighed med henblik på kontrol og attestering. Du har ret til at anmode initiativtagerne til dette initiativ om indsigt i og berigtigelse og sletning af dine personoplysninger eller om begrænsning af oplysningernes behandling. 
            
            
               Dine personoplysninger vil højst blive opbevaret af initiativtagerne i en periode på 18 måneder efter registreringsdatoen for forslaget til borgerinitiativ eller i en måned efter indgivelsen af initiativet til Kommissionen, alt efter hvilken dato der kommer først. De kan i tilfælde af administrative eller retlige procedurer opbevares ud over disse frister i højst en uge efter datoen for disse procedurers afslutning.
            
            
               Uden at det berører andre administrative klageadgange eller adgang til retsmidler, har du til enhver tid ret til at indgive klage til en databeskyttelsesmyndighed, navnlig i den medlemsstat, hvor du har dit sædvanlige opholdssted eller arbejdssted, eller hvor den påståede overtrædelse har fundet sted, hvis du finder, at dine oplysninger behandles ulovligt.
            
            
               Initiativtagerne til borgerinitiativet er de dataansvarlige i den betydning, der er fastlagt i den generelle forordning om databeskyttelse, og kan kontaktes ved hjælp af oplysningerne i denne formular. 
            
            
               De eventuelle kontaktoplysninger for databeskyttelsesrådgiveren er tilgængelige på dette initiativs webadresse i Europa-Kommissionens register; adressen er angivet i denne formular.
            
            
               Kontaktoplysningerne for den nationale myndighed, som modtager og behandler dine personoplysninger, og kontaktoplysninger for de nationale databeskyttelsesmyndigheder findes på: 
               
                  http://ec.europa.eu/citizens-initiative/public/data-protection
               
               ."
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 9.7.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 65 af 11.3.2011, s. 1. 
               
               
                  
                     (2)
                  
                        Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995, s. 31).
               
               
                  
                     (3)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
               
               
                  
                     (4)
                  
                        Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).